BSM พุ่งแรง ลุ้นรายได้ปีนี้โต 20% แตะระดับ 600 ลบ.
BSM พุ่งแรง ปิดตลาดภาคเช้าราคาอยู่ที่ 0.77 บ. บวก 0.13 บ. หรือ 20.31% สูงสุดที่ 0.78 บ. ต่ำสุดที่ 0.64 บ. มูลค่าซื้อขายที่ 52.12 ลบ. โดยคาดว่านักลงทุนเข้าซื้อเก็งกำไร หลังบริษัทตั้งเป้ารายได้ปีนี้โต 20% แตะระดับ 600 ลบ.
8 ก.ย. 2558

ผู้สื่อข่าวรายงานว่า ราคาหุ้นบริษัท บิวเดอสมาร์ท จำกัด (มหาชน) หรือ BSM ปิดตลาดภาคเช้าราคาอยู่ที่ 0.77 บาท บวก 0.13 บาท หรือ 20.31% สูงสุดที่ 0.78 บาท ต่ำสุดที่ 0.64 บาท มูลค่าซื้อขายที่ 52.12 ล้านบาท ขณะที่ดัชนีตลาดหุ้นไทยโดยรวมลบ 0.63%
โดยปัจจัยที่ส่งผลให้ราคาหุ้นมีการปรับตัวขึ้นแรง คาดว่ามาจากประเด็นที่นายสัญชัย เนื่องสิทธิ์ กรรมการผู้จัดการ BSM เปิดเผยว่า บริษัทยังคงเป้าหมายรายได้ปีนี้ไว้ที่ 600 ล้านบาท หรือเติบโต 20% และคาดแนวโน้มผลประกอบการว่า กำไรสุทธิปีนี้คงจะใกล้เคียงกับปีก่อนที่ 24.5 ล้านบาท
ทั้งนี้ในกลุ่มลูกค้าที่มีการปรับปรุงอาคารสำนักงานโรงพยาบาล และศูนย์สุขภาพ ยังมีการเติบโตได้ต่อเนื่อง สำหรับตลาดคอนโดมิเนียมเองก็ยังมีการขยายตัวได้ค่อนข้างดี เนื่องจากลูกค้าส่วนใหญ่ที่ขายโครงการไปแล้วก็ต้องเร่งปิดโครงการ พร้อมกันนั้น บริษัทยังขยายตลาดต่างปรเทศมากขึ้นด้วย โดยปีนี้จะมีสัดส่วนรายได้จากต่างประเทศเพิ่มเป็น 25% จากในช่วงครึ่งปีแรกอยู่ที่ 20% ซึ่งในไตรมาส 3/58 จะเริ่มมีรายได้จากพม่า และ อินเดียเข้ามากว่า 30 ล้านบาท
ขณะที่บริษัทอยู่ระหว่างเตรียมรายละเอียด และคาดสรุปการลงทุนธุรกิจใหม่ในช่วงไตรมาส 4/58 นี้ ซึ่งในเบื้องต้นจะลงทุนด้วยตัวเองทั้งหมด แต่ในระยะต่อไปมีโอกาสจะดึงพันธมิตรเข้ามาร่วมด้วย
นอกจากนี้บริษัทยังอยู่ระหว่างพัฒนาผลิตภัณฑ์เกี่ยวกับ ประตู หน้าต่าง บานเลื่อน หรือที่เรียกว่าระบบประตูหน้าต่าง (Fletcher Door &amp; Window ) ที่มีราคาถูกลง จากที่ก่อนหน้านี้เป็นสินค้าระดับ Hi End โดยคาดว่าจะเริ่มวางจำหน่ายสินค้าดังกล่าวได้ในช่วงไตรมาส 4/58 นี้ ซึ่งบริษัทฯจะนำสินค้าชนิดนี้ไปวางจำหน่ายเฉพาะในร้านของ บริษัท เค.ซี.เมททอลชีท จำกัด (มหาชน) หรือ KCM